প্রধান মন্ত্রীনা হায়রি বোরো এগ্রিমেন্তনা অসামগী অনৌবা তাঙ্কক অমা হৌরগনি, অৱাং-নোংপোক্কী অনিংবশিং থুংহন্নবা প্রধান মন্ত্রীনা লমদম অসিগী চাউখৎ-থৌরাংগী পেকেজশিং লাউথোক্লে

হিংশাগী লম্বীদা চৎলিবশিং মখোয়গী খুৎলায়শিং থাদোক্নবা অমসুং বোরো কেদরশিংগুম্না মহৌশাগী পুন্সিদা হল্লক্নবা ঙসি প্রধান মন্ত্রী নরেন্দ্র মোদীনা অপীল তৌখি । ঙসি অসামগী কোক্রাঝারদা বোরো একোর্দ খুৎয়েক পীনবগী হরাওবা ফোংদোকপা থৌরম প্রধান মন্ত্রী শরুক য়াখি । জনুৱারি ২৭, ২০২০দা পুৱারি ওইরবা একোর্দ খুৎয়েক পীনরবা মতুংদা মসিনা মহাক্কী অৱাং-নোংপোক্ত লাকপা অহানবা খোঙচৎনি । মহাক্না হায়খি অৱাং-নোংপোক, নৎত্রগা নেক্সালগী লমশিং নৎত্রগা জম্মু অমসুং কাস্মিরদা খুৎলায় অমসুং অহিংশাদা থাজবা থম্লিবশিংদা ঐনা হায়জরি মদুদি মখোয়না বোরো নহারোলশিংদগী তমজগদবনি অমসুং মহৌশাগী ইচেলদা হল্লক্কদবনি । হল্লক্লো অমসুং নুংঙাইনা হিংবা হৌরো । মহাক্কী ৱারোলদা প্রধান মন্ত্রীনা বোরো লুচিংবশিং উপেন্দ্রনাথ ব্রাহ্মা জি, রুপনাথ ব্রাহ্মা জিনা পাংথোকখিবা থবকশিং শিংথাখি । বোরো একোর্দ অসি সবকা সাথ সবকা বিকাস সবকা বিশ্বাসকী মমি অমনি । বোরো এগ্রিমেন্ত অসিদা মরুওইবা থৌদাং লৌবগীদমক প্রধান মন্ত্রীনা ওল বোরো ষ্টুদেন্তস য়ুনিয়ন(অবসু), নেসনেল দেমোক্রেতিক ফ্রন্ত ওফ বোরোলেন্দ(এন দি এফ বি), বি তি সিগী লুচিংবা হাগ্রামা মহিলারে অমসুং অসাম সরকার থাগৎখি । মহাক্না হায়খি ঙসি অসি অসাম য়াওনা অৱাং-নোংপোক পুম্নমক্না ২১শুবা চহিচাগী অনৌবা হৌরকপা অমা তরাম্না ওক্নবা নুমিৎ অমনি । ঙসি অসি চাউখৎপা অমসুং থাজবা পুরক্নবা ৱাশক লৌগদবা নুমিৎনি অমসুং মখোয় মখা তানা মপাঙ্গল কনখৎহনগদবনি । ঐখোয় অমুক হন্না হিংশাগী অমম্বনা কুপশিলহল্লরোইসি । ঐখোয়না শান্তি লৈবা অসাম অমা তরাম্না ওক্লসি । চহি অসিদা মহাত্মা গান্ধীগী চহি ১৫০শুবা মপোক নুমিৎ পাংথোকপগা লোয়ন্না বোরো একোর্দ খুৎয়েক পীনবা অসি মরুওইবা অমনি হায়না মহাক্না ফোংদোকখি । প্রধান মন্ত্রীনা হায়খি অহিংশাগী মহৈ খুদিংমক ঐখোয়না য়াগদবনি হায়না গান্ধীজিনা হায়রমখি । প্রধান মন্ত্রীনা হায়খি মসিনা লমদম অসি কানহল্লগনি । একোর্দ অসিগী মখাদা বোরো তেরিতোরিয়েল কাউন্সল(বি তি সি)গী শক্তি হেনগৎহল্লে । মসিগী একোর্দ অসিদা খুদিংমক মাইপাক্লে, শান্তি অসি মাইপাকপা অমনি অমসুং মীওই খুন্নাই অসি মাইপাকপা অমনি । বোরো তেরিতোরিয়েল এরিয়া দিস্ত্রিক(বি তি এ দি)গী ঙমখৈশিং লেপ্নবা কম্মিসন অমা শেম্লগনি । বি তি এ দিগী কোক্রাঝার, চিরাং, বাকসা অমসুং উদালগুরিগীদমক প্রধান মন্ত্রীনা লুপা ক্রোর ১৫০০গী পেকেজ অমা লাউথোকখি । মহাক্না হায়খি মসিনা বোরোগী কলচর, লম অমসুং ইজুকেসন চাউখৎহনবদা মতেং পাংলগনি । চাউখৎপগী অমতা ঙাইরবা পান্দম অসি সবকা সাথ সবকা বিকাস সবকা বিশ্বাসনা ওইগনি । প্রধান মন্ত্রীনা মখা তানা হায়খি ঙসিদি বোরো লমদমদা অনৌবা থাজবশিং, অনৌবা মঙলানশিং, অনৌবা থৌনাশিং , নখোয় খুদিমক্কী থৌদাংশিং হেনগৎলে । বোরো তেরিতোরিয়েল কাউন্সিলনা হৌজিক চাউখৎ-থৌরাংগী অনৌবা নমুনা অমা শেমগৎকনি হায়না ঐনা থাজবা থমলি । মসিনা অসাম ফগৎহনগনি অমসুং ভারত ফগৎহনগনি , অকনবা ভারত অমা ওইহনগনি । প্রধান মন্ত্রীনা হায়খি অসাম একোর্দকী ক্লোজ ৬ চৎনহনবা মহাক্কী সরকারনা পাম্মি অমসুং মসিগীদমক কম্মিতিগী রিপোর্ত ঙাইরি । অৱাং-নোংপোক্কী অনিংবশিং থুংহন্নবা অনৌবা থৌরাং প্রধান মন্ত্রীনা হায়খি অৱাং-নোংপোক্কী তোঙান-তোঙানবা ৱাথোকশিং লোইশিন্নবা সরকারনা অনৌবা থৌরাং অমা পায়খৎলে । অসিগুম্বা থৌরাং অসি লমদম অসিগী অনিংবশিং অমসুং ৱাথোকশিং ফজনা খঙলবা মতুংদা থবক ওইনা পাংথোকপা ঙমগনি । মহাক্না হায়খি ফংলিবা ৱারোইশিনশিং অসি অৱাবশিং কোকহনবা ওইগদবনি ।মখোয় খুদিংমক ঐখোয় ইশাগীনি হায়না খনগদবনি , মীতোপশিং ওইনা খল্লোইদবনি । মসিনা এক্সত্রিমিজম হন্থহনবদা মতেং পাংগনি । মমাংদা ঐখোয়না অৱাং-নোংপোক্ত হাৎনবা ১০০০ কয়া তাখি অদুবু ঙসিদি ফিবম অসি শান্তি ওইরে । অৱাং-নোংপোক্না লৈবাক্কী গ্রোথ ইঞ্জিন্নি প্রধান মন্ত্রীনা মখা তানা হায়খি হৌখিবা চহি ৩-৪দা অৱাং-নোংপোক্ত কিলোমিতর লিশিং ৩গী লম্বী শেমগৎলে । অনৌবা নেসনেল হায়ৱেজশিং শেম্নবা অয়াবা পীরে । অৱাং-নোংপোক্কী রেল নেতৱার্ক শীনবা থুংনা ব্রোদ গেজদা ওন্থোক্লে । ইজুকেসন, স্কিল অমসুং শানবগী অনৌবা ইন্সতিতুৎ কয়া অৱাং-নোংপোক্কী নহারোলশিংগীদমক লিংখৎলে । মসিগী মথক্ত নিউ দিল্লি অমসুং বেঙ্গালোরদা অৱাং-নোংপোক্কী মহৈরোয়শিংগী অনৌবা হোস্তেলশিং শারে । প্রধান মন্ত্রীনা হায়খি ইনফ্রাস্ত্রকচর হায়রগা বিলামাতি অমসুং নুঙ-লৈঙোই খক নত্তে । মসিদা মীওইবসু য়াওরি । মসিনা মীয়ামদা কনাগুম্বা খরনা মখোয়গীদমক চেকশিন-থৌরাং পায়খৎলি হায়বা ফাওহল্লি। প্রধান মন্ত্রীনা মখা তানা হায়খি চহি কয়া পন্দুনা লাক্লবা বোগিবিল থোং লোইশিনবদগী মীওই লাখ কয়া চৎথোক-চৎশিন তৌবা ফংলে , মখোয়না সরকারদা থাজবা হেনগৎলে । মসিগী হিরম খুদিংমক্ত চাউখৎপা অসিনা তোখাই তানিংবা অসি পুনশিনবদা মতেং পাংহল্লি । অপুনবা লৈরকপা মতমদা মী খুদিংমক পুন্না থবক তৌমিন্নবা থৌরাং তৌই । মীয়াম্না পুন্না থবক তৌমিন্নবা থৌরাং তৌরকপা মতমদা খ্বাইদগী চাউবা ৱাথোকশিং লোইশিনবা ঙম্মি ।